b'\n_START_ARTICLE_\nGitanas Naus\xc4\x97da\n_START_SECTION_\nZgodnje \xc5\xbeivljenje\n_START_PARAGRAPH_\nRodil se je v litvanskem obmorskem mestu Klaip\xc4\x97da, kjer je obiskoval tudi gimnazijo. Leta 1982 se je v glavnem mestu Vilni vpisal na Fakulteto za industrijsko ekonomijo, med letoma 1987 in 1989 pa je \xc5\xa1tudiral \xc5\xa1e na ekonomski fakulteti. Med letoma 1990 in 1992 je opravljal prakso na univerzi v Mannheimu v Nem\xc4\x8diji v okviru \xc5\xa1tipendije DAAD. Leta 1993 je doktoriral na temo Dohodkovna politika pod inflacijo in stagflacijo. _NEWLINE_Po \xc5\xa1tudiju se je zaposlil v ve\xc4\x8d raziskovalnih centrih oz. in\xc5\xa1titutih, med njimi v Raziskovalnem in\xc5\xa1titutu za ekonomijo in privatizacijo. Leta 1993 delal v litvanskem Svetu za konkurenco. Deloval je tudi v banki Litva. Od leta 2000 do 2008 je bil glavni ekonomist in svetovalec predsednika AB Vilniaus Bankas. Leta 2009 je bil imenovan za izrednega profesorja na Visoki poslovni \xc5\xa1oli na Univerze v Vilni, od leta 2008 do 2018 pa je bil so\xc4\x8dasno finan\xc4\x8dni analitik ter glavni ekonomist v SEB Bankas.\n_START_SECTION_\nPredsednik Litve\n_START_PARAGRAPH_\n17. septembra 2018, slabih osem mesecev pred predsedni\xc5\xa1kimi volitvami v Litvi, je Naus\xc4\x97da napovedal svojo kandidaturo. V prvem krogu je za manj kot pol odstotka zaostal za prav tako neodvisno kandidatko Ingrido \xc5\xa0imonyt\xc4\x97, ki pa jo je v drugem krogu, ki je potekal 26. maja 2019, porazil z dobrimi 66\xc2\xa0% glasov. Na mesto predsednika je bil ume\xc5\xa1\xc4\x8den 12. julija 2019.\n_START_SECTION_\nZasebno\n_START_PARAGRAPH_\nOd leta 1990 je poro\xc4\x8den z Diano Naus\xc4\x97dien\xc4\x97, s katero ima dve h\xc4\x8derki. _NEWLINE_Poleg litov\xc5\xa1\xc4\x8dine govori tudi angle\xc5\xa1ko, nem\xc5\xa1ko in rusko.'